एक बेर एकटा चोर अकबरक शाही कलमसँ किछु स्वादिष्ट आम तोड़ि लेलकै । दोबारा, तेबारा लगातार तोड़ैत रहलासँ मालीकें शक भेलै आ एक दिन ओ चोर पकड़ा गेलै । ओकरा दरबारमे आनल गेलै । अकबर सब मंत्रीसँ पुछलनि जे एकर की उचित सजाय हेबाक चाही? किओ फाँसी तँ किओ आजीवन जहल देबाक बात कहलक । किओ कोड़ा मारबाक सजा कहलक तँ किओ काला-पानीकें उचित बतेलक । अन्तमे बिरबल बाजल,"महराज, एकरा छोड़ि देल जाए । "
अकबर संग पूरा दरबार आश्चर्यचकित भऽ गेल आ एकर कारण पुछलक ।
 बिरबल बाजल "हुजूर,एकरा कोनो कठोर सजाय नै दियौ । बस छोट-छीन जुर्वाना दऽ दियौ । "
अकबर मुस्कैत बाजलनि "उचित जुर्वाना बताउ । "
"महराज, मुख्य राज पथपर एक किलोमीटर धरि आमक गाछ रोपबाक जुर्वाना देल जाए । किएक तँ एहिसँ बटोहीकें छाहरि भेटतनि, वातावरण संतुलित रहत आ एहन-एहन चोरकें आम लेल शाही बगैचा नै आबऽ पड़तै । चोर जते चोरी करतै ओहिसँ बेसी ओकरा ओहि ठाम मीठका आम भेटि जेतै । "
दरबार बिरबलक जयकारासँ गुंजि उठल । 